钦定古今图书集成/明伦汇编/官常典/第343卷 > 崔涣
## 钦定古今图书集成/明伦汇编/官常典/第343卷 > 崔涣

按《唐书崔元𬀩传》：“元𬀩子璩，璩子涣，博综经术，长论
议。十岁居父丧，毁辟加人，陆元方异之。起家亳州司
功参军，还调，于是入判者千馀。吏部侍郎严挺之、施
特榻试《彝尊铭》，谓曰：‘子清庙器，故以题相命。累迁司
门员外郎。杨国忠恶不附己，出为巴西太守。元宗西
狩，迎谒于道。帝见占奏，以为明治体，恨得之晚。房琯’”
亦荐之，即日拜门下侍郎、同中书门下平章事。肃宗
立，与韦见素等同赴行在。时京师未复，举选不至，诏
涣为江淮宣谕选补使。收采遗逸，不以亲故自嫌。常
曰：“抑才虞谤，吾不忍为。”然听受不甚精，以不职罢为
左散骑常侍，兼馀杭太守、江东采访防御使。入迁吏
部侍郎、集贤院待制。简淡自处，时望尤重。迁御史大
夫。元载辅政，与中官董秀槃结固宠，涣疾之，因进见慨然论载奸。代宗曰：“载虽非重慎，然协和中外无间，
然能臣也。”对曰：“和之为贵者，由礼节也。不节之以礼，
焉得和？今干戈甫定，品物思乂，载为宰相，宜明制度，
易海内耳目。而怙权树党，毁法为通，鬻恩为恕，附下
苟容，乃幽国卑主术，臣所未喻。”帝默然。会涣兼税地
青苗钱物使，以钱给百官，而吏用下直为使料，上直
为百司料。载讽皇城副留守张清擿其非，诏尚书左
丞蒋涣按实，且载所恶，由是贬道州刺史。卒，赠太子
太傅，谥曰元。子纵。